Regstappe kom ná ‘lasterlike aantygings’ oor bierBuffelsfontein Lager. (Foto: Buffelsfontein Beesboerdery/Facebook) Die bekende Suid-Afrikaanse handelsmerk Buffelsfontein oorweeg regstappe nadat ŉ aantal lasterlike aantygings oor die egtheid van sy produkte aanlyn gemaak is. Die handelsmerk dreig nou met moontlike strafregtelike klagte teen “sekere persone”, indien die aantygings volgehou word. “Dit het onder ons aandag gekom dat sekere persone ŉ doelbewuste veldtog op sosiale media en die media begin het om Buffelsfontein se reputasie, handelsmerk en produkte skade aan te doen deur dit in die publiek te belaster,” het die handelsmerk in ŉ verklaring gesê. Talle aantygings, wat Buffelsfontein beweer vals is, word glo gemaak oor die oorsprong, uniekheid en gehalte van sy produkte – spesifiek Buffelsfontein Lager. “Buffelsfontein konsulteer tans met sy regspan ten einde daardie persone wat verantwoordelik is vir hierdie aanval, aan te spreek. Ons is reeds geadviseer dat die bewerings wat tans versprei word, vals, lasterlik en onregmatig is.” Die handelsmerk het gesê dat hy in hierdie stadium net kan spekuleer waarom die aantygings nou die lig sien. “Dit blyk dat die veldtog vanuit ŉ dispuut tussen die persoon/e en ŉ derdeparty spruit.” Buffelsfontein Lager word deur ŉ onafhanklike vervaardiger gebrou, wat ook ander produkte vir ander handelsmerke produseer. “Die feit dat Buffelsfontein Lager by ooreenkoms deur ŉ betroubare vervaardiger gebrou word, beteken nie dat ons produk dieselfde inhoud as daardie vervaardiger se ander produkte het nie. Inteendeel, Buffelsfontein Lager het, net soos met al ons ander produkte, ŉ omvattende ontwikkelingsproses ondergaan, waartydens ons in samewerking met ons vervaardiger verskeie lager-formulerings uitgetoets het. Die vervaardiger het op ons instruksies ŉ formulering van ons bier geskep, wat aan ons spesifieke voorkeure voldoen,” sê die handelsmerk in sy verklaring. “Ons versoek die publiek en ons ondersteuners om nie hierdie kwaadwillige en lasterlike bewerings verder te versprei of verdere suurstof te gee nie.” Die persoon, persone, onderneming of handelsmerk wat na bewering dié aantygings maak se identiteit is nie deur Buffelsfontein bekendgemaak nie.